*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 16ης Φεβρουαρίου 1981

περί παροχής αδείας στην Ομοσπονδιακή Δημοκρατία της Γερμανίας να επιτρέπει προσωρινά την εμπορία σπόρων προς σπορά που δεν πληρούν τις απαιτήσεις της οδηγίας 66/401/ΕΟΚ του Συμβουλίου

(81/129/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

την οδηγία 66/401/ΕΟΚ του Συμβουλίου της 14ης Ιουνίου 1966 περί εμπορίας σπόρων προς σπορά κτηνοτροφικών φυτών (1), όπως τροποποιήθηκε τελευταία από την οδηγία 80/754/ΕΟΚ (2) της Επιτροπής, και ιδίως το άρθρο 17,

την αίτηση που υποβλήθηκε από την Ομοσπονδιακή Δημοκρατία της Γερμανίας,

Εκτιμώντας:

ότι στην Ομοσπονδιακή Δημοκρατία της Γερμανίας η παραγωγή σπόρων προς σπορά της βρώμης της υψηλής (Arrhenatherum elatius) και του τρισέτου του κιτρίνου (Trisetum flavescens), που πληρούν τις προϋποθέσεις βλαστικότητας οι οποίες αναφέρονται στην οδηγία 66/401/ΕΟΚ, ήταν ανεπαρκής το 1980 και δεν καλύπτει τις ανάγκες της χώρας αυτής·

ότι δεν ήταν δυνατόν να ικανοποιηθούν οι ανάγκες αυτές με εισαγωγές πιστοποιημένων σπόρων προς σπορά από άλλα Κράτη μέλη, ή και από τρίτες χώρες, τηρώντας όλες τις προϋποθέσεις που περιέχονται στην ανωτέρω οδηγία·

ότι συνεπώς πρέπει να παρασχεθεί άδεια στην Ομοσπονδιακή Δημοκρατία της Γερμανίας να επιτρέπει, για την περίοδο που λήγει στις 30 Νοεμβρίου 1981, την εμπορία μιας κατηγορίας σπόρων προς σπορά των προαναφερθέντων ειδών, η οποία υπόκειται σε λιγότερο αυστηρές απαιτήσεις·

ότι θεωρείται επίσης ευκταίο να παρασχεθεί άδεια στα άλλα Κράτη μέλη, που δύνανται να τροφοδοτήσουν την Ομοσπονδιακή Δημοκρατία της Γερμανίας με σπόρους προς σπορά οι οποίοι ανήκουν στα είδη αυτά αλλά δεν πληρούν τις προϋποθέσεις της οδηγίας, να επιτρέπουν την εμπορία των σπόρων αυτών, υπό τον όρο ότι προορίζονται αποκλειστικά για την Ομοσπονδιακή Δημοκρατία της Γερμανίας·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Σπόρων προς Σπορά και Γεωργικών, Δενδροκηπευτικών και Δασικών Φυτών προς Φύτευση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στην Ομοσπονδιακή Δημοκρατία της Γερμανίας παρέχεται η άδεια να επιτρέπει, κατά την περίοδο μέχρι την 30ή Νοεμβρίου 1981, την εμπορία στο έδαφός της πιστοποιημένων σπόρων της πρώτης γενεάς μέχρι ανώτατη ποσότητα:

1. 140 τόνων σπόρων προς σπορά της βρώμης της υψηλής ( Arrhenatherum elatius) οι οποίοι δεν πληρούν τις προϋποθέσεις, ως προς την ελάχιστη βλαστική ικανότητα, οι οποίες καθορίζονται στο παράρτημα ΙΙ της οδηγίας 66/401/ΕΟΚ, με την προϋπόθεση ότι πληρούνται οι ακόλουθες απαιτήσεις:

α) η η βλαστική ικανότητα είναι τουλάχιστον 60 % των καθαρών σπόρων·

β) η επίσημη ετικέτα φέρει τις ακόλουθες ενδείξεις:

- «ελάχιστη βλαστική ικανότητα 60 %»,

- «προοριζόμενοι αποκλειστικά για την Ομοσπονδιακή Δημοκρατία της Γερμανίας».

2. 11 τόνων σπόρων προς σπορά του τρισέτου του κιτρίνου ( Trisetum flavescens) οι οποίοι δεν πληρούν τις προϋποθέσεις, ως προς την ελάχιστη βλαστική ικανότητα, οι οποίες καθορίζονται στο παράρτημα ΙΙ της οδηγίας 66/401/ΕΟΚ, με την προϋπόθεση ότι πληρούνται οι ακόλουθες απαιτήσεις:

α) η βλαστική ικανότητα είναι τουλάχιστον 55 % των καθαρών σπόρων·

β) η επίσημη ετικέτα φέρει τις ακόλουθες ενδείξεις:

- «ελάχιστη βλαστική ικανότητα 55 %»,

- «προοριζόμενοι αποκλειστικά για την Ομοσπονδιακή Δημοκρατία της Γερμανίας».

Άρθρο 2

Στα άλλα Κράτη μέλη παρέχεται η άδεια να επιτρέπουν, με την επιφύλαξη των εκτεθεισών στο άρθρο 1 προϋποθέσεων, την εμπορία στο έδαφός τους 140 τόνων κατ ανώτατο όριο σπόρων προς σπορά της βρώμης της υψηλής (Arrhenatherum elatius), και 11 τόνων σπόρων προς σπορά του τρισέτου του κιτρίνου, με την προϋπόθεση ότι οι σπόροι αυτοί προς σπορά προορίζονται αποκλειστικά για την Ομοσπονδιακή Δημοκρατία της Γερμανίας. Η επίσημη ετικέτα θα φέρει την ένδειξη: «Προοριζόμενα αποκλειστικά για την Ομοσπονδιακή Δημοκρατία της Γερμανίας».

Άρθρο 3

Τα Κράτη μέλη κοινοποιούν στην Επιτροπή πριν από την 1η Ιανουαρίου 1982 τις ποσότητες σπόρων προς σπορά που τέθηκαν σε εμπορία στο έδαφός τους κατ εφαρμογή της αποφάσεως αυτής. Η Επιτροπή διαβιβάζει τις πληροφορίες αυτές στα άλλα Κράτη μέλη.

Άρθρο 4

Η παρούσα απόφαση απευθύνεται στα Κράτη μέλη.

Έγινε στις Βρυξέλλες, στις 16 Φεβρουαρίου 1981.

Για την 'Επιτροπή

Poul DALSAGER

Μέλος της Επιτροπής

(1) ΕΕ αριθ. 125, της 11. 7. 1966, σ. 2298/66.

(2) ΕΕ αριθ. L 207, της 9. 8. 1980, σ. 36.